**Zachary Martin Hyman** (\* 9. jún 1992, Toronto, Ontário, Kanada) je kanadský hokejista a spisovateľ. V súčasnosti nastupuje za klub Edmonton Oilers hrajúci v NHL. Hyman je zároveň autorom literatúry pre deti. Doposiaľ boli vydané tri knihy, z ktorých jedna sa stala bestsellerom.

Hokejová kariéra
----------------

### Juniorská kariéra (2006 - 2015)

Zach Hyman hokejovo vyrastal v rodnom Toronte do 16 rokov, kedy sa prestúpil do klubu z Hamiltonu pôsobiacom v juniorskej lige OJHL. V novom tíme sa Hymanovi darilo, už v prvej sezóne bol menovaný najlepším nováčikom a v nasledujúcich dvoch ročníkoch bol zvolený za kapitána mužstva. Do NHL bol draftovaný aj napriek tomu, že hrával v lige, ktorá sa neradí medzi trojicu najprestížnejších juniorských hokejových súťaží spadajúcich pod CHL.

Vďaka skvelým výkonom získal štipendium na University of Michigan, kde nastúpil v akademickom roku 2011/12 a kde strávil nasledujúce štyri sezóny. Na vysokej škole exceloval ako na ľade, tak i pri štúdiu. V sezóne 2014/15 bol zaradený medzi desať kandidátov na cenu Hobeyho Bakera, ktorá sa udeľuje najlepšiemu hráčovi univerzitnej hokejovej ligy. Zároveň sa radil medzi študentov s najlepším priemerom a v roku 2015 získal titul v obore história.

Hymana si na drafte NHL zvolila v piatom kole Florida Panthers ešte v roku 2010. Klub hráčovi ponúkol vstupnú zmluvu hneď, ako zdarne ukončil štúdium na vysokej škole, avšak Hyman neprejavil záujem pripojiť sa k tímu Panthers, radšej si ponechal status voľného hráča. Vedenie Floridy si uvedomovalo, že v júli 2015 by klubu zaniklo právo na podpis Hymana, preto bol v polovici júna vymenený do Toronta Maple Leafs za Grega McKegga.

### Toronto Maple Leafs (2015 - 2021)

S Torontom sa dohodol na vstupnom kontrakte a v sezóne 2015/16 sa stal súčasťou tímu Toronto Marlies pôsobiacom v AHL. V najlepšej hokejovej lige sveta debutoval ešte v tej istej sezóne, dres najobľúbenejšieho celku z detstva obliekol 16-krát. Od ďalšieho ročníka už bol stálou súčasťou prvého tímu. Vo formácii začal nastupovať s ďalšími nováčikmi, Williamom Nylanderom a Austonom Matthewsom, ktorému i prihrával na prvý gól v kariére. Matthewsovi sekundoval na ľavom krídle prakticky počas celých piatich sezón, čo v Toronte strávil. V klube vytrval do roku 2021, kedy bol nútený Maple Leafs opustiť, nakoľko kanadský tím nemal dostatok financií pod platovým stropom, aby si mohol Hymana udržať.

### Edmonton Oilers (2021 - súčasnosť)

V lete 2021 sa ako voľný hráč dohodol na sedemročnom kontrakte s mužstvom Edmonton Oilers, ktoré nutne hľadalo centra do prvej formácie ku Connorovi McDavidovi. Mnoho fanúšikov celku z Alberty sa ku akvizícii hokejistu stavalo skepticky, najmä pre dlhodobú zmluvu, ktorú považovali za riskantnú, nakoľko si v posledných rokoch prešiel viacerými ťažkými zraneniami, pre ktoré prišiel o značnú porciu zápasov. Avšak Hyman si na svoju stranu naklonil i tých najväčších kritikov, keď v prvých šiestich zápasoch v novom klube nastrieľal rovnaký počet gólov. Ročník 2021/22 bol z osobného aj klubového pohľadu dovtedy najúspešnejším v Hymanovej kariére. Vytvoril nové osobné rekordy v počte získaných bodov za sezónu (54), nastrieľaných gólov (27) i asistencií (27). Vynikajúce výkony podával aj vo vyraďovacej časti, v 16 zápasoch vsietil hneď jedenásť gólov a držal si priemer bod na zápas. Edmontonu Oilers pomohol k postupu do tretieho kola play-off, kam sa celok z Alberty prebojoval prvýkrát od roku 2006.

V ročníku 2022/23 pokračoval vo vynikajúcich výkonoch v drese Oilers. Prvýkrát v kariére zbieral v priemere vyše bod na zápas. V 79 stretnutiach zaknihoval dokopy 83 kanadských bodov za 36 gólov a 47 asistencií a prekonal všetky osobné maximá, ktoré stanovil sezónu predtým.

Literárna tvorba
----------------

Hyman podpisujúci knihu a dres mladej fanúšičke
Hyman považuje písanie za hobby, nie prácu, a vyjadril sa, že príbehy, ktoré si nesie v hlave, by previedol na papier, aj keby nikdy neboli vydané. Prvá kniha bola vydaná ešte keď študoval na univerzite. Príbeh sa odohráva v New Yorku v dvadsiatych rokoch minulého storočia a točí sa okolo chlapca Georgea, ktorý obdivuje Babea Rutha. Druhá kniha uzrela svetlo sveta v októbri 2015 a hlavnou postavou je hanblivý malý hokejista, ktorý žije v tieni svojho slávnejšieho brata, ale napokon všetky problémy prekoná a dostane sa do NHL. Tretia kniha, vydaná v apríli 2018, sa stala bestsellerom. Dielo nesie posolstvo, že sny sa môžu stať realitou, pokiaľ v ne človek verí. Kniha bola nominovaná na niekoľko ocenení v Kanade.

V súčasnosti pracuje na štvrtej knihe, špekuluje sa, že by sa mohla týkať basketbalu. Hyman je pod zmluvou s vydavateľstvom Penguin.

Dielo
-----

* The Bambino and Me (2014, ISBN 1770496270)
* Hockey Hero (2015, ISBN 1770496300)
* The Magician's Secret (2018, ISBN 177049894X)

Referencie
----------

1. ↑   '*One-hundred percent is all we ask. See you in the NHL': The Zach Hyman Story* [online]. The Michigan Daily, 2012-10-25, [cit. 2022-03-27]. Dostupné online. (po anglicky)
2. ↑   *Zach Hyman at eliteprospects.com* [online]. www.eliteprospects.com, [cit. 2022-03-27]. Dostupné online. (po anglicky)
3. ↑  . [www.hobeybaker.com/news/item/2015-top10 Dostupné online.]
4. ↑   *Hyman Honored as Wooden Citizenship Cup Finalist* [online]. web.archive.org, 2015-07-01, [cit. 2022-03-27]. Dostupné online.
5. ↑   *Hobey Baker finalist Zach Hyman a potential UFA - Sportsnet.ca* [online]. www.sportsnet.ca, [cit. 2022-03-27]. Dostupné online.
6. ↑   *Maple Leafs acquire rights to Hyman from Panthers* [online]. NHL.com, [cit. 2022-03-27]. Dostupné online. (po anglicky)
7. ↑   *Maple Leafs acquire rights to Hyman from Panthers* [online]. NHL.com, [cit. 2022-03-27]. Dostupné online. (po anglicky)
8. ↑   *Oilers sign Hyman to 7-year deal, re-sign Barrie* [online]. ESPN.com, 2021-07-28, [cit. 2022-03-27]. Dostupné online. (po anglicky)
9. ↑  GHERT-Z, Renee. *Jewish hockey player not your typical children’s author* [online]. www.timesofisrael.com, [cit. 2022-03-27]. Dostupné online. (po anglicky)
10. ↑   *Maple Leafs' Zach Hyman opens up about his writing career - Sportsnet.ca* [online]. www.sportsnet.ca, [cit. 2022-03-27]. Dostupné online.
11. ↑  POST, J. J.. *Zach Hyman: NHL Prospect, Author* [online]. SI Kids: Sports News for Kids, Kids Games and More, [cit. 2022-03-27]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Zach Hyman**

Autoritné údaje: * ISNI: 0000 0004 1669 0405
* LCCN: no2015031301
* VIAF: 304974136
* WorldCat: lccn-no2015031301